Da bobla sprakk
Drama/biografi 

USA 2015 

Regi: 
Adam McKay 

Manus: 
Charles Randolph, Adam McKay. 
Basert på boken «The Big Short: 
Inside the Doomsday Machine» av Michael Lewis 

Skuespillere: 
Brad Pitt, Steve Carell, Christian Bale, Ryan Gosling, Marisa Tomei 

Tillatt for alle 

Noen svært få klarte å forutse det enorme amerikanske bolig— og kredittkrakket i 2007-2008. 
Faktisk startet det med bare én mann, Dr. Michael Burry (Christian Bale), som for øvrig er den eneste i filmen med ekte navn. 
De andre rollefigurene er også basert på ekte personer, men har fått fiktive navn. 

Burry forutså altså krakket og fant ut en genial måte å tjene penger på det, og bare noen få andre fanget det opp og hang seg på. 
De tjente en formue, mens Amerikas økonomiske luftslott gikk i lufta og dro med seg flere europeiske land i smellet. 

Filmen, som er basert på boken «The Big Short: 
Inside the Doomsday Machine» av Michael Lewis, forsøker å forklare hva som egentlig skjedde. 
Og hva bankene egentlig gjorde galt. 
Det er ikke så lett å forstå, til og med de involverte på den tiden slet med å forstå. 
Det er kompliserte greier med masse fagspråk, bokstavkoder og tåkeprat, men filmskaperne har løst dette mesterlig, og er også nominert til fem Oscar for innsatsen. 

Tørre tall og fakta er krydret med humor og fabelaktige skuespillere som Ryan Gosling, Brad Pitt og Steve Carrell. 
Og hatten av til regissør og manusforfatter Adam McKay («Anchorman»-filmene), som har satt sammen alle de kompliserte bitene til en film som er både interessant, viktig og underholdende. 
